Diari Oficial de la Generalitat Valenciana


Sumari del DOGV 7557, del 26-06-2015 (2015/5717)

RESOLUCIÓ d'1 de juny de 2015, de la Direcció General d'Avaluació Ambiental i Territorial, per la qual s'ordena la publicació de l'estimació d'impacte ambiental corresponent a l'expedient 92/14-AIA Canals.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7557

Data del DOGV
:   26-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5717


Data del document
:   01-06-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Canals
    * impacte ambiental

RESOLUCIÓ d'1 de juny de 2015, de la Direcció General d'Avaluació Ambiental i Territorial, per la qual s'ordena la publicació de l'estimació d'impacte ambiental corresponent a l'expedient 92/14-AIA Canals. [2015/5717]  
  
De conformitat amb l'article 31.5 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, el qual establix la publicació en el Diari Oficial de la Comunitat Valenciana de l'estimació d'impacte ambiental, resolc:  
  
Únic  
Publicar en el Diari Oficial de la Comunitat Valenciana l'estimació d'impacte ambiental corresponent a l'expedient 92/14-AIA Canals.  
  
  
  
«Estimació d'impacte ambiental  
Expedient: 92/14-AIA-E.  
Títol: Emmagatzematge temporal de residus no perillosos metàl·lics ferris i no ferris.  
Promotor: Chatarras Roses, SL.  
Autoritat substantiva: Servici de Gestió de Residus (CITMA).  
Localització: parcel·la 303, polígon 7, del terme municipal de Canals (València).  
Descripció del projecte  
1. Objecte del projecte:  
L'objecte del projecte és la sol·licitud d'autorització de les operacions de tractament de residus que l'entitat Chatarras Roses, SL, desenrotlla en les instal·lacions ubicades en la parcel·la 303, del polígon 7, del terme municipal de Canals, segons s'establix en l'article 27 de la Llei 22/2011, de 28 de juliol, de Residus i Sòls Contaminats.  
2. Principals característiques del projecte d'acord amb la documentació tècnica aportada:  
La societat Chatarras Roses, SL, es dedica a la recepció, classificació, emmagatzematge temporal de residus metàl·lics ferris i no ferris i, finalment, entrega a un gestor final autoritzat dels dits residus.  
L'activitat s'ubica en la parcel·la 303, del polígon 7, del terme municipal de Canals, en un terreny classificat segons la Generalitat Valenciana com a sòl no urbanitzable i qualificat com a d'ús comú.  
La mercantil Chatarras Roses, SL, va adquirir el traspàs de les instal·lacions que ja comptaven amb llicència d'obertura de febrer de 1981. Tenint en compte que des que es va acordar la concessió d'esta llicència d'obertura de comerç fins a l'actualitat s'ha modificat considerablement el marc normatiu que regula l'activitat d'emmagatzematge de ferralles, Chatarras Roses, SL, pretén adequar la instal·lació preexistent a les exigències normatives vigents quant a l'adopció de les mesures correctores necessàries per a impedir qualsevol impacte ambiental negatiu, i continuar el desenrotllament de la mateixa activitat d'emmagatzematge de ferralles.  
Descripció de les instal·lacions  
L'edificació on s'ubica l'activitat està formada per un recinte tancat amb murs perimetrals de tres metres d'alçària, aproximadament, al qual s'accedix des de la carretera de Canals a Aiacor. La construcció de les instal·lacions data de 1981, quan li va ser atorgada la llicència d'activitat, encara que ha experimentat reformes i modificacions posteriors. La superfície amb solera de formigó és de 1.092,74 m², la resta de la campa és de sòl natural.  
Els recintes en què es du a terme el procés productiu són:  
- Zona d'emmagatzematge en campa (amb solera de formigó): 950,4 m².  
- Zona d'emmagatzematge en cobert (nau): 121,85 m².  
- Lavabos: 3,71 m².  
- Garita control: 8,95 m².  
- Caseta bàscula: 7,84 m².  
Dins de la parcel·la podem diferenciar una zona d'emmagatzematge al descobert, en la zona de la campa que presenta solera de formigó i una nau coberta, que s'utilitza per a l'emmagatzematge temporal dels residus classificats que presenten major valor en el mercat. Trobem també una caseta garita prefabricada en l'accés de les instal·lacions, destinada a la recepció i el control dels residus i que també s'utilitza per a funcions administratives. Completen les instal·lacions un xicotet recinte tancat on s'ubica la maquinària de la bàscula de pesatge i uns lavabos localitzats en una caseta prefabricada. Els paviments de les zones construïdes són tots de solera de formigó.  
  
La zona d'emmagatzematge coberta està executada amb estructura metàl·lica, cobertes i paraments del mateix material que donen a l'interior de la instal·lació, amb els tancaments coincidents amb el mur exterior executats amb blocs de formigó esquerdejat amb morter de ciment a ambdós cares. La resta de les construccions són de caràcter prefabricat, com la garita de control o els lavabos. També hi ha xicotetes estructures de cobriment, quasi totes elles executades amb materials metàl·lics com l'acer i l'alumini.  
En l'actualitat, no hi ha subministrament elèctric des de la xarxa i s'utilitza com a font d'energia un grup electrogen de 30 CV que funciona amb gasoil, un altre mòbil xicotet per a emergències de 3 CV i plaques solars.  
L'aigua d'abastiment procedix de la xarxa municipal. El consum d'aigua és molt reduït ja que només s'empra per als sanitaris. La neteja de les instal·lacions es farà en sec, per mitjà d'un sistema d'escombratge i aspiració.  
Les aigües residuals generades per l'activitat són: d'una banda, les aigües fecals o grisos, i d'altra banda, les aigües pluvials que caiguen en la zona d'emmagatzematge exterior i que poden arrossegar algun tipus de resta de residus com ara greixos o olis. Les aigües pluvials seran conduïdes a través d'una xarxa de reixetes fins a un sistema de tractament format per un filtre i un separador d'hidrocarburs i greixos, de manera que l'aigua tractada resultant puga ser utilitzada per al reg de la vegetació. Es dotarà el paviment dels pendents necessaris per a ajudar a conduir l'aigua a les reixetes recollidores centrals. Finalment, hi ha una conducció per a les aigües grises o fecals des dels lavabos a la zona del filtre i separador.  
Procés industrial  
Únicament es fa emmagatzematge de residus de caràcter no perillós. L'activitat es du a terme en horari diürn. El procés comprén les etapes següents:  
- Recepció dels residus: es reben periòdicament productes de rebuig de diversa índole que són transportats amb els vehicles dels diferents proveïdors. Els temps d'arreplega solen ser reduïts ja que ràpidament es procedix al pesatge dels materials. Es fa una inspecció visual dels residus i una presa de dades de les seues característiques, com pot ser tipus, quilograms, proveïdor, etc.  
- Pesatge: hi ha una bàscula de pesatge, localitzada al mig de la campa.  
- Càrrega i descàrrega: les operacions de càrrega i descàrrega complixen les normes urbanístiques, ja que en l'interior de la campa es disposa de suficient espai per a fer les dites operacions. La càrrega i descàrrega es fa diàriament i pot ser per mitjà del portapalets manual, les plomes elevadores dels mateixos vehicles de transport o, si són poc pesats, la fan els operaris manualment.  
- Separació i classificació dels diversos materials: la classificació es fa tenint en compte la naturalesa i morfologia del material. Quan resulta necessari, s'utilitza la tècnica de cisallat o oxitall.  
  
- Neteja: en el cas que es produïsca alguna taca d'oli en el paviment com a conseqüència del procés de transport, descàrrega o manipulació dels materials, se'n procedirà a la neteja per mitjà de material absorbent específic per a esta funció.  
- Facturació: una vegada obtingut el pes net dels materials, s'emetrà la corresponent factura per l'import del material entregat.  
- Verificació de l'arreplega dels diversos materials: es fa una verificació periòdica del volum d'arreplega dels diferents residus a fi de determinar si és necessària l'arreplega o el transport als distints gestors autoritzats per a la reutilització o el reciclatge.  
- Entrega dels residus als gestors autoritzats: quan el volum d'apilament dels diferents residus ho exigix, s'avisa al gestor perquè arreplegue els residus per a la reutilització o el reciclatge.  
Maquinària utilitzada  
Per a l'exercici de l'activitat, s'indiquen a continuació la maquinària i altres mitjans necessaris.  
- Jocs d'utillatge, ferramentes manuals i material complementari.  
  
- Guants específics per a la manipulació de metalls.  
- Utillatge típic de l'oficina.  
- Bàscula de pesatge de 4 cèl·lules.  
- Grup electrogen fix de 30 CV i xicotet grup electrogen mòbil de 3 CV.  
Combustibles  
El combustible existent en l'activitat es limita al carburant emmagatzemat en els depòsits dels vehicles o maquinària necessaris per a desenrotllar l'activitat. Per al funcionament dels grups electrògens, cada dia es transporta des d'una gasolinera pròxima a les instal·lacions el gasoil necessari, per la qual cosa no es té un emmagatzematge de combustible en les instal·lacions.  
Gestió de residus  
- Tipologia de residus admesos.  
Els residus a gestionar, codificats segons el llistat europeu de residus (LER), Orde MAM/304/2002, de 8 de febrer, per la qual es publiquen les operacions de valorització i eliminació de residus i la llista europea de residus, són els següents:  
120101 Llimadures i borumballes de metalls ferris.  
120102 Pols i partícules de metalls ferris.  
120103 Llimadures i borumballes de metalls no ferris.  
120104 Pols i partícules de metalls no ferris.  
150104 Envasos metàl·lics.  
160106 Vehicles al final de la seua vida útil que no continguen líquids ni altres components perillosos.  
160117 Metalls ferrosos.  
160118 Metalls no ferrosos.  
170401 Coure, bronze, llautó.  
170402 Alumini.  
170403 Plom.  
170404 Zinc.  
170405 Ferro i acer.  
170406 Estany.  
170407 Metalls mesclats.  
170411 Cables diferents dels especificats en el codi 170410.  
191001 Residus de ferro i acer.  
191002 Residus no ferris.  
191202 Metalls ferris.  
191203 Metalls no ferris  
200140 Metalls  
- Emmagatzematge.  
Una vegada que arriben a les instal·lacions, els residus es descarregaran en la zona d'arreplega de la campa, que compta amb solera de formigó. Després del procés de selecció i classificació, es depositarà cada tipus de residu en una zona o contenidor, depenent de la seua dimensió, situats en la zona d'emmagatzematge de residus no perillosos. L'alçària i l'estructura de les arreplegues serà la precisa a fi que en quede garantida l'estabilitat. No es mesclaran les arreplegues de materials de distinta naturalesa.  
- Destinació final.  
La destinació final d'estos residus serà la revaloració per un gestor autoritzat.  
Tramitació administrativa  
Amb data 19 de febrer de 2014 es rep una consulta del Servici de Gestió de Residus de la de la Conselleria d'Infraestructures, Territori i Medi Ambient, sobre la necessitat de sotmetiment al procediment d'avaluació d'impacte ambiental de l'activitat d'emmagatzematge temporal de residus no perillosos metàl·lics ferris i no ferris, per a la qual la promotora Chatarras Roses, SL, ha sol·licitat autorització de les operacions de tractament de residus. S'obri expedient de consulta núm. 20/14-CON.  
El 26 de maig de 2014 es remet al Servici de Gestió de Residus un informe sobre la necessitat de sotmetre l'activitat al procediment abreujat d'avaluació, per mitjà d'estimació d'impacte ambiental.  
El 8 de juliol de 2014, el Servici de Gestió de Residus remet la documentació aportada per la promotora (estudi d'impacte ambiental, document de síntesi i documentació complementària) per a iniciar el procediment d'avaluació d'impacte ambiental. S'obri expedient d'avaluació núm. 92/14-AIA.  
Examinada la documentació que aporta la promotora, en la qual es menciona la intenció de gestionar residus perillosos, amb data 23 de juliol de 2014 es remet informe a l'Ajuntament de Canals i còpia d'este al Servici de Gestió de Residus, on s'indica la necessitat de tramitar l'expedient pel procediment ordinari d'avaluació d'impacte ambiental, per mitjà d'una declaració d'impacte ambiental, alhora que es fa una consulta sobre l'abast de la llicència d'activitat concedida per l'Ajuntament en 1981.  
En data 10 de setembre de 2014, es rep la contestació de l'Ajuntament de Canals.  
En data 8 d'octubre de 2014, per mitjà de conversació telefònica, l'assessora ambiental de Chatarras Roses, SL, comunica a este servici la intenció de la promotora de gestionar únicament residus no perillosos, motiu pel qual se li comunica la necessitat de remissió al Servici de Gestió de Residus (òrgan substantiu) d'un nou projecte i estudi d'impacte ambiental en què es preveja únicament la gestió d'este tipus de residus.  
En data 14 de novembre de 2014, el Servici de Gestió de Residus remet el projecte i l'estudi d'impacte ambiental presentat per la promotora, perquè es faça l'avaluació d'impacte ambiental de l'activitat.  
  
Consideracions ambientals  
1r. D'acord amb la cartografia temàtica de la Conselleria d'Infraestructura, Territori i Medi Ambient, l'activitat proposada no se situa en l'àmbit de cap espai natural protegit, ni de cap altra figura reglamentada en desplegament de la Llei 11/1994, d'Espais Naturals Protegits de la Comunitat Valenciana. Així mateix, segons el BDB, no consta la presència d'espècies prioritàries en l'entorn immediat de l'activitat.  
  
2n. Principals impactes considerats en l'estudi d'impacte ambiental i mesures protectores i correctores proposades.  
Impacte sobre l'atmosfera  
Els impactes de l'activitat sobre el medi atmosfèric deriven bàsicament de les causes següents:  
- Gasos de combustió originats per la flota de transport i maquinària accionada per motors de combustió interna. Els vehicles de l'empresa han de passar periòdicament revisions tècniques, en les quals, entre altres aspectes, es revisen les emissions. Accidentalment, es poden produir fums per combustió involuntària en les operacions de tall amb bufador.  
- Emissions de partícules en suspensió durant el transport i els processos de tractament. Es produïxen, sobretot, en els processos de manipulació dels residus com ara càrrega, descàrrega, selecció, etc. En este apartat cal afegir l'impacte que podria produir la dispersió, per l'acció del vent, d'aquells residus de poc pes emmagatzemats en l'exterior. Com a mesura correctora, estos residus hauran d'emmagatzemar-se en recipients coberts adequats. D'esta manera, també s'evitarà l'impacte que esta dispersió produiria sobre el paisatge.  
- Sorolls i vibracions. Es qualifica l'impacte sobre el confort sonor com a moderat. Les majors emissions es produïxen durant els processos de manipulació i tractament dels residus, a més de les derivades del transport. D'acord amb l'annex II de la Llei 7/2002, de 3 de desembre, de la Generalitat Valenciana, de Protecció contra la Contaminació Acústica, el nivell sonor màxim transmés a l'exterior ha de ser de 70 dBA en horari diürn i de 60 dBA en horari nocturn. L'activitat es farà únicament en horari diürn.  
Algunes de les mesures destinades a reduir les emissions acústiques previstes en l'estudi d'impacte ambiental són: aconseguir dels operaris de l'activitat una conducta de treball tendent a minimitzar en la mesura que siga possible emissions sonores elevades; dotar tots els elements productors de vibracions de planxes antivibratòries i bancades adequades; verificar que la maquinària complix els plans de manteniment establits pel fabricant i comprovar el seu adequat funcionament; comprovar que la maquinària i els vehicles de l'empresa hagen passat les inspeccions tècniques corresponents; realitzar els treballs en àrees tancades sempre que siga possible, i substituir les radials per cisalles en les operacions de tall de ferralla.  
Entre la documentació aportada no consta l'estudi acústic. Ja que no s'aporta informació sobre els nivells sonors que produïx l'activitat, i atés que es tracta d'una activitat que ja s'està desenrotllant, haurà de fer-se una auditoria sobre sorolls i vibracions, en condicions normals de funcionament, a fi de determinar els dits nivells d'emissió. En el cas que se superen els límits establits en la Llei 7/2002, tant d'emissions acústiques com de vibracions, s'hauran d'adoptar les mesures correctores pertinents i procedir a mesurar novament les emissions amb l'objecte de verificar l'eficiència de les mesures aplicades, i s'haurà d'informar de tot això al Servici d'Avaluació d'Impacte Ambiental. Almenys cada 5 anys, o quan s'introduïsca nova maquinària, es repetiran les auditories.  
  
En general, l'impacte sobre l'atmosfera es considera moderat.  
Impacte sobre l'aigua  
Es considera que l'impacte sobre les aigües subterrànies, derivat de l'activitat industrial, no serà significatiu sempre que es prenguen les mesures preventives proposades en l'estudi d'impacte ambiental. Les mesures que es proposen són:  
- Les zones de treball seran estanques i impermeables a fi de garantir que no es contaminen les capes freàtiques.  
- Les taques d'olis, greixos i carburants, procedents de possibles avaries en els vehicles i la maquinària, seran eliminades ràpidament per mitjà de material absorbent o serradura per a la seua posterior eliminació per mitjà d'escombratge o aspiració, per a ser tractat com a residu sòlid perillós.  
- No es durà a terme l'arreplega de residus perillosos ni matèries primeres perilloses.  
- Només s'emmagatzemaran residus de caràcter no perillós i dins de les zones delimitades i amb solera de formigó.  
- S'emmagatzemaran els components de manera adequada, mantenint contínuament l'orde i la neteja de cada zona.  
- S'establirà una reixeta recollidora perimetral al voltant de tota la zona on es du a terme l'activitat en la campa.  
- S'instal·larà un sistema de pendents en el paviment i canalització en la campa, dirigit cap a un filtre i separador d'hidrocarburs, per a tractar de manera correcta la possible formació d'aigua residual, a causa de la mescla de les pluvials amb els residus que s'emmagatzemen en l'exterior. L'aigua resultant es podrà utilitzar per al reg de la vegetació.  
  
Per contra, la mesura que es proposa per al tractament de les aigües fecals, per mitjà del mateix filtre i separador, no es considera ambientalment adequada. S'haurà d'instal·lar un sistema d'oxidació total per al tractament d'estes aigües si es volen reutilitzar per al reg, o bé una fossa sèptica homologada totalment impermeable; en este cas, es contractarà la retirada de les aigües fecals amb un gestor autoritzat.  
  
Impacte sobre el sòl  
La qualitat del sòl pot resultar afectada a causa d'una contaminació puntual per abocaments accidentals. Atés que les zones en què es duran a terme les diferents tasques presenten una solera de formigó i que hi ha un sistema d'arreplega de les aigües pluvials que es tractaran en un separador d'hidrocarburs, es considera que l'impacte és compatible. No obstant això, es considera adequat establir com a mesura preventiva addicional disposar de contenidors adequats estancs per a l'emmagatzematge d'aquells residus que puguen contindre algun líquid o que siguen susceptibles de generar lixiviats. S'hauran d'inspeccionar i revisar estos contenidors després de cada ús i arreplegar qualsevol fluid que hi haguera en estos per a la seua entrega a un gestor autoritzat. Així mateix, els residus emmagatzemats en l'exterior que pel seu pes puguen dispersar-se per l'acció del vent, hauran d'emmagatzemar-se en recipients coberts adequats.  
Impacte sobre el paisatge  
Encara que en l'estudi d'impacte ambiental es considera que l'impacte sobre el paisatge serà compatible ja que no s'introduiran elements nous perquè les construccions estan fetes i només es variaran elements interns, s'hauran de tindre en compte les consideracions següents:  
  
- Els residus emmagatzemats en l'exterior que pel seu pes puguen dispersar-se per l'acció del vent hauran d'emmagatzemar-se en recipients coberts adequats.  
- En cap cas es permetrà l'emmagatzematge de residus en el pati exterior.  
- Es considera adequada la mesura que es proposa en l'estudi d'impacte ambiental de mantindre la vegetació existent dins de la instal·lació.  
3r. Es proposa un programa de vigilància ambiental adequat, en el qual s'establixen les pautes i actuacions per a fer el seguiment de les afeccions identificades sobre el medi, així com el control i seguiment de les mesures protectores i correctores proposades, de manera que les afeccions finals derivades de l'activitat no superen les previstes.  
  
Consideracions jurídiques  
El projecte examinat constituïx, segons el que preveu l'apartat 5.e, annex II, del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, modificat pel Decret 32/2006, de 10 de març, un dels supòsits fàctics en què resulta preceptiva la formulació d'una estimació d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 5t de la Llei d'Impacte Ambiental i concordants del seu Reglament.  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
L'article 5 de la Llei 2/1989, de 3 de març, d'Impacte Ambiental, atribuïx a l'òrgan mediambiental la competència en formulació de la declaració d'impacte ambiental dels projectes sotmesos a esta.  
  
L'article 15 del Decret 47/2015, de 17 d'abril, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la resolució següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat d'emmagatzematge temporal de residus metàl·lics ferris i no ferris, promoguda per Chatarras Roses, SL, que s'ubica en la parcel·la 303, del polígon 7, del terme municipal de Canals (València), sempre que es desenrotlle d'acord amb el que establixen l'estudi d'impacte ambiental, el projecte tècnic i la resta de documentació que constituïx l'expedient avaluat, així com els condicionants establits a continuació:  
  
1. Respecte als residus:  
1.1. Els residus admesos en l'activitat seran els indicats en la part expositiva d'esta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no responga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
1.2. Els residus s'hauran d'emmagatzemar en recipients adequats i s'hauran de cobrir aquells que pel seu pes puguen volar-se per l'acció del vent.  
1.3. En cap cas es permetrà l'emmagatzematge de residus en el pati exterior.  
1.4. Tots els residus seran entregats a un gestor autoritzat. Es complirà, en tot cas, el que disposen la Llei 22/2011, de 28 de juliol, de Residus i Sòls Contaminats, i la Llei 10/2000, de 12 de desembre, de Residus de la Comunitat Valenciana, la qual cosa inclou l'obtenció de les autoritzacions administratives preceptives per a la gestió de residus que atorga la Direcció General de Qualitat Ambiental d'esta Conselleria.  
  
2. En el termini màxim de 6 mesos des de la notificació d'esta resolució, es farà una auditoria sobre sorolls i vibracions, en condicions normals de funcionament de l'activitat, a fi de determinar si es complixen els nivells màxims d'emissió i vibracions establits en la Llei 7/2002, de 3 de desembre, de la Generalitat Valenciana, de Protecció Contra la Contaminació Acústica. En cas de sobrepassar estos límits s'adoptaran les mesures correctores pertinents i es procedirà a mesurar novament les emissions amb l'objecte de verificar l'eficiència de les mesures aplicades, i caldrà informar de tot això el Servici d'Avaluació d'Impacte Ambiental. Almenys cada 5 anys, o quan s'introduïsca nova maquinària, es repetiran les auditories acústiques.  
  
3. S'optarà per una d'estes dos formes de gestionar les aigües fecals:  
  
- Instal·lació d'un sistema d'oxidació total, en el cas que es vullguen reutilitzar les aigües per al reg.  
- O bé, instal·lació d'una fossa sèptica homologada totalment impermeable. En este cas, se'n contractarà la retirada per un gestor autoritzat.  
Com a part del pla de vigilància ambiental, en el termini màxim de sis mesos des de la notificació d'esta resolució, es remetrà al Servici d'Avaluació d'Impacte Ambiental una memòria complementària en què s'indique la solució adoptada per a la gestió de les aigües fecals i, en especial, la ubicació i les característiques de les instal·lacions, amb la corresponent documentació gràfica.  
4. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
  
Segon  
Notificar a les persones interessades que contra esta resolució, per ser un acte de tràmit, no es pot interposar cap recurs, sense perjuí que puguen utilitzar-se els mitjans que en defensa dels seus drets consideren pertinents.  
  
Tercer  
Publicar en el Diari Oficial de la Comunitat Valenciana extracte d'esta estimació d'impacte ambiental, d'acord amb el que disposa l'article 31 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
València, 6 de maig de 2015.- El director general d'Avaluació Ambiental i Territorial: Juan Giner Corell.»  
  
València, 1 de juny de 2015.- El director general d'Avaluació Ambiental i Territorial: Juan Giner Corell.